b"\n_START_ARTICLE_\nEdifici de l'Ateneu Mercantil de Val\xc3\xa8ncia\n_START_SECTION_\nDescripci\xc3\xb3\n_START_PARAGRAPH_\nL'edifici t\xc3\xa9 una fa\xc3\xa7ana pr\xc3\xa0cticament plana, amb l'aportaci\xc3\xb3 singular de la doble fa\xc3\xa7ana en gran part d'aquesta: una arcada de cinc obertures i tres plantes d'al\xc3\xa7ada que deixa entreveure el cos central de l'edifici, que sobresurt a continuaci\xc3\xb3 en plantes superiors._NEWLINE_Presenta una composici\xc3\xb3 cl\xc3\xa0ssica, amb un cos de base, un cos central i una rematada. De la mateixa manera, la fa\xc3\xa7ana s'articula verticalment en una seq\xc3\xbc\xc3\xa8ncia de cossos, amb un central custodiat per dos laterals de menor entitat. Tot aix\xc3\xb2 dins d'una estricta simetria on l'eix sembla descansar no nom\xc3\xa9s sobre un buit central, sin\xc3\xb3 sobre el conjunt dels cinc buits de l'arcada. Els cossos laterals superen en una al\xc3\xa7ada al cos central de l'arcada, superats tots ells al seu torn per una rematada de buits seriats a l'ample del bloc central. Aquest rematada, amb nou forats que no responen en vertical als eixos de buits de la resta de l'edifici, constitueix la faceta d\xc3\xadscola de la composici\xc3\xb3. Aquesta coronaci\xc3\xb3 de l'edifici \xc3\xa9s de gran rotunditat, com a seriaci\xc3\xb3 menuda de finestres a la manera de palau g\xc3\xb2tic, rematat al seu torn amb una balustrada de pinacles._NEWLINE_El programa, els espais necessaris per a la ubicaci\xc3\xb3 de l'Ateneu Mercantil de la ciutat de Val\xc3\xa8ncia, \xc3\xa9s resolt en plantes superposades. A m\xc3\xa9s d'altres estances, destaquen la sala d'actes, sales de trobada i tert\xc3\xbalia o la biblioteca com a espais m\xc3\xa9s notables que tenen el seu reflex en la fa\xc3\xa7ana. La disposici\xc3\xb3 i grand\xc3\xa0ria dels buits de fa\xc3\xa7ana indiquen la ubicaci\xc3\xb3 d'aquests espais a l'interior._NEWLINE_Tota la fa\xc3\xa7ana mostra un tractament uniforme en color i textura, on \xc3\xbanicament sobresurten els detalls decoartius. Aquests el constitueixen les senzilles motllures que recorren la fa\xc3\xa7ana i separen els cossos en al\xc3\xa7ada, o com a rematada superior dels diferents cossos. Destaquen, per\xc3\xb2, els balcons dels cossos laterals a la planta principal i la decoraci\xc3\xb3 de les portes de sortida als mateixos que es connecta amb les finestres immediatament superiors."